C 56/6

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2022/C 56/04)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Colinele Dobrogei“

PGI-RO-A0612-AM02

Dátum oznámenia: 3. novembra 2021

OPIS A DÔVODY SCHVÁLENEJ ZMENY

1. Doplnenie zoznamu hlavných muštových odrôd

Do špecifikácie výrobku pre biele, ružové a červené vína sa doplnili nové odrody. Do zoznamu odrôd, ktoré možno používať na výrobu bielych vín, sa doplnili odrody Semillon a Viognier, zatiaľ čo zoznam odrôd používaných na výrobu červených a ružových vín sa rozšíril o odrody Malbec, Mourvèdre, Negru de Drăgășani, Petit Verdot a Sangiovese, ktoré sa uprednostňujú najmä pri výrobe červených vín s vysokým obsahom tanínov a so silným ovocným aromatickým potenciálom (zrelé červené lesné plody).

Oddiel IV špecifikácie výrobku a bod 7 jednotného dokumentu sa zodpovedajúcim spôsobom zmenili.

2. Zaradenie výrobkov z nových odrôd; úpravy výnosov v prípade určitých muštových odrôd

Keďže sa budú pestovať nové muštové odrody, do špecifikácie výrobku bolo potrebné doplniť zodpovedajúce výnosy.

Okrem toho bolo potrebné upraviť aj výnosy ostatných odrôd zaradených v špecifikácii výrobku, pretože – nielen v prípade nových odrôd, ale aj iných odrôd – dochádza pri zachovaní parametrov kvality výrobku s CHZO k zvýšeniu úrody viniča hroznorodého.

Tento nárast možno vysvetliť tým, že niektoré odrody sa vysadili v rámci programov konverzie/reštrukturalizácie vinohradov, pri ktorých sa použili klonové selekcie schopné vysokých výnosov. Špecifické podmienky vo vymedzenej oblasti (teplé letá, ktoré zabezpečujú pomalé dozrievanie, krátke obdobia mrazu, mierne svahovité kopce atď.) tiež prispievajú k maximálnej výnosnosti v priemere 15 000 kg/ha.

Oddiely V a VI špecifikácie výrobku a bod 5.2 jednotného dokumentu sa zodpovedajúcim spôsobom zmenili.

3. Doplnenie miest a dedín do vymedzenej zemepisnej oblasti

Špecifikácia výrobku sa zmenila tak, aby sa zahrnuli nové mestá a dediny nachádzajúce sa v administratívnych oblastiach žúp Constanța a Tulcea, na ktorých územiach sa nachádzajú vinice vysadené „ušľachtilými odrodami“ (Vitis vinifera) vhodnými pre kvalitu CHZO. Tieto nové lokality sa nachádzajú v blízkosti miest a dedín, ktoré už sú zaradené do CHZO „Colinele Dobrogei“ a majú podobné environmentálne a klimatické podmienky. Sú zapísané v národnom registri vinohradov ako plochy, na ktorých sa pestujú „ušľachtilé“ viniče a ako plochy, na ktorých sa pestujú viniče vysadené v rámci programov prechodu na inú odrodovú skladbu financovaných EÚ.

Oddiel III špecifikácie výrobku a bod 6 jednotného dokumentu sa zodpovedajúcim spôsobom zmenili.

4. Výnimka týkajúca sa výroby vína mimo vymedzenej zemepisnej oblasti

Špecifikácia výrobku sa dopĺňa o postup sceľovania vína, ktorý možno teraz vykonávať v súlade s platnými právnymi predpismi pre toto CHZO.

Zaviedla sa aj výnimka, ktorou sa povoľuje výroba vín s týmto zemepisným označením v oblasti v blízkosti vymedzenej oblasti, v rámci tej istej administratívnej jednotky, v rámci susednej administratívnej jednotky alebo v susedných oblastiach so zemepisným označením. Uplatnenie tejto výnimky treba oznámiť príslušnému orgánu najmenej 48 hodín vopred.

Oddiel IX špecifikácie výrobku a bod 5.1 jednotného dokumentu sa zodpovedajúcim spôsobom zmenili.

5. Pridanie odkazu na spôsob výroby ružových vín

V špecifikácii výrobku sa teraz uvádza aj možnosť výroby ružových vín z muštových odrôd používaných na výrobu červeného vína, a to pomocou techniky krátkej macerácie pri súčasnom zachovaní charakteristík použitej odrody alebo použitých odrôd.

Oddiel IX špecifikácie výrobku a bod 5.1 jednotného dokumentu sa zodpovedajúcim spôsobom zmenili.

6. Pridanie fyzických a chemických hodnôt vín

Keďže sa v prípade vín s CHZO nestanovil žiaden maximálny celkový obsah alkoholu a odkaz na tento údaj je povinný, špecifikácia výrobku sa zmenila tak, aby sa v nej uvádzali limity stanovené právnymi predpismi.

Oddiel XI špecifikácie výrobku a bod 4 jednotného dokumentu sa zodpovedajúcim spôsobom zmenili.

7. Zaradenie organoleptických vlastností vín vyrobených z nových muštových odrôd

Keďže sa do zoznamu muštových odrôd na výrobu vína doplnili nové odrody, aj špecifikácia výrobku sa zmenila tak, aby v nej boli uvedené organoleptické vlastnosti vín s CHZO vyrobených z týchto nových odrôd.

Oddiel XI špecifikácie výrobku a bod 2 jednotného dokumentu sa zodpovedajúcim spôsobom zmenili.

8. Zaradenie pravidiel pre úpravu, fľašovanie, prezentáciu a označovanie vín

Špecifikácia výrobku sa zmenila tak, aby bola zahrnutá výnimka z požiadavky upravovať a fľašovať vína vo vymedzenej oblasti. Tieto postupy sa teraz môžu vykonávať aj v rámci tej istej administratívnej jednotky, v rámci susednej administratívnej jednotky alebo v susedných oblastiach s geografickým označením, pričom v takomto prípade musí byť náležite na etikete uvedený výrobca alebo spoločnosť, ktorá zabezpečila fľašovanie, ako aj miesto fľašovania.

Pokiaľ ide o fľašovanie a vzhľadom na komerčný dopyt na trhu EÚ/vývoznom trhu, aj špecifikácia výrobku sa zmenila tak, aby sa umožnilo predávať nebalené víno s CHZO „Colinele Dobrogei“. Príslušný orgán musí byť o takýchto zásielkach nebaleného vína informovaný a k daným zásielkam musí byť priložená potrebná dokumentácia, ako aj doklad potvrdzujúci právo používať CHZO.

V špecifikácii výrobku sa v záujme objasnenia uvádzajú aj ďalšie podrobnosti o povinných a dobrovoľných informáciách na etikete.

Oddiel XII špecifikácie výrobku a bod 9 jednotného dokumentu sa zodpovedajúcim spôsobom zmenili.

9. Revízia pravidiel pre vyrobené víno v prípade zistenia nesúladu s požadovanými podmienkami

Aby sa mohli riešiť prípady, keď výrobca na základe posúdenia, či má vyrobené víno špecifické vlastnosti a charakteristiky CHZO, zistí, že víno treba zaradiť do inej kategórie kvality, musí špecifikácia výrobku obsahovať pravidlá takejto reklasifikácie, keď víno vyrobené v rámci CHZO už nespĺňa danú normu.

Oddiel IV špecifikácie výrobku sa preto zmenil. Zmena sa netýka tohto jednotného dokumentu.

10. Revízia informácií o kontrolách zo strany príslušného orgánu

V záujme jasnosti sa revidovali informácie uvedené v špecifikácii výrobku, ktoré sa týkajú kontrol dodržiavania podmienok vinohradníctva a výroby vína vykonávaných príslušným orgánom.

Oddiel XV špecifikácie výrobku sa preto zmenil. Zmena sa netýka tohto jednotného dokumentu.

JEDNOTNÝ DOKUMENT

1. Názov (názvy)

Colinele Dobrogei

2. Druh zemepisného označenia

CHZO – chránené zemepisné označenie

3. Kategórie vinohradníckych/vinárskych produktov

1. Víno

4. Opis vína (vín)

1. Biele a ružové vína

STRUČNÝ SLOVNÝ OPIS

Biele a ružové vína

Farba: zelenožltá, niekedy až zlatistá, slamová, bledo/stredne lososovo ružová. Vôňa a chuť: aróma čerstvo pokoseného sena, agátových kvetov, buketu s náznakmi sladkých mandlí; vysoký obsah cukrov dodáva vínam plný, zaokrúhlený charakter s broskyňovými, marhuľovými a mangovými tónmi; vyvážená chuť, ktorá však nie je prenikavá; vôňa vín sa vyznačuje tónmi lúčnych kvetov, medu, ruží, praženými tónmi a jemným náznakom citrusov typických pre aromatické odrody a v prípade vyzretých vín dlhotrvajúcimi tónmi včelieho plástu (pri aromatických odrodách).

VŠEOBECNÉ ANALYTICKÉ VLASTNOSTI

Maximálny celkový obsah alkoholu (v obj. %)

15,00

Minimálny skutočný obsah alkoholu (v obj. %)

10,00

Minimálna celková kyslosť

3,5 v gramoch na liter, vyjadrená ako kyselina vínna

Maximálny obsah prchavých kyselín (v miliekvivalentoch na liter)

18

Maximálny celkový obsah oxidu siričitého (v miligramoch na liter)

200

2. Červené vína

STRUČNÝ SLOVNÝ OPIS

Červené vína

Farba: rubínovočervená, granátová, purpurovočervená, tmavočervená. Vôňa a chuť: vyššia intenzita farby rozvíja čerstvú arómu lesných plodov, náznaky sušených sliviek, zamatové a mastné, arómy čerstvých malín, červených ríbezlí, brusníc, višní, klinčekov, černíc a čučoriedok; vína majú tanínovú štruktúru a charakter s rozvinutým buketom čučoriedok a klinčekov, korenistými/okorenenými tónmi, tónmi vanilky pri krátkom dozrievaní vín, a tónmi čremchy, s optimálnou kyslosťou; sú vhodné na vyzrievanie v dubových sudoch.

VŠEOBECNÉ ANALYTICKÉ VLASTNOSTI

Maximálny celkový obsah alkoholu (v obj. %)

15,00

Minimálny skutočný obsah alkoholu (v obj. %)

10,00

Minimálna celková kyslosť

3,5 v gramoch na liter, vyjadrená ako kyselina vínna

Maximálny obsah prchavých kyselín (v miliekvivalentoch na liter)

20

Maximálny celkový obsah oxidu siričitého (v miligramoch na liter)

150

5. Vinárske výrobné postupy

5.1. Osobitné enologické postupy

1. Výroba mimo vymedzenej oblasti

Relevantné obmedzenie týkajúce sa výroby vín

Vína s CHZO „Colinele Dobrogei“ sa môžu vyrábať aj v oblasti v blízkosti vymedzenej oblasti, v rámci tej istej administratívnej jednotky, v rámci susednej administratívnej jednotky alebo v susedných oblastiach so zemepisným označením. Túto výnimku treba oznámiť Národnému úradu pre vinič a víno (ONVPV) najmenej 48 hodín pred jej uplatnením.

2. Výrobný postup

Osobitný enologický postup

Sceľovanie vína sa povoľuje. Musí sa vykonávať v súlade s platnými právnymi predpismi.

3. Enologický postup

Osobitný enologický postup

Ružové vína sa môžu vyrábať aj z muštových odrôd používaných na výrobu červeného vína pomocou techniky krátkej macerácie pri súčasnom zachovaní charakteristík použitej odrody alebo použitých odrôd na výrobu červených vín.

5.2. Maximálne výnosy

1. Odrody Petit Verdot, Sangiovese

14 000 kilogramov hrozna na hektár

2. Odroda Viognier

14 500 kilogramov hrozna na hektár

3. Odroda Negru de Drăgășani

15 000 kilogramov hrozna na hektár

4. Odrody Cabernet Sauvignon, Malbec, Mourvèdre

15 400 kilogramov hrozna na hektár

5. Odrody Chardonnay, Pinot Gris

16 300 kilogramov hrozna na hektár

6. Odroda Semillon

16 600 kilogramov hrozna na hektár

7. Odrody Muscat Ottonel, Pinot Noir, Syrah, Burgund mare, Băbească Neagră

17 100 kilogramov hrozna na hektár

8. Odrody Sauvignon, Riesling italian, Riesling de Rhin, Merlot, Fetească Neagră, Fetească Regală, Fetească Albă, Tămâioasă Românească

18 000 kilogramov hrozna na hektár

9. Odrody Traminer roz, Traminer aromat, Crâmpoşie, Columna, Aligoté, Iordană, Aromat de Iaşi, Rkaţiteli

18 000 kilogramov hrozna na hektár

10. Odrody Saint Emilion, Novac, Mamaia, Cristina, Alicante Bouschet

18 000 kilogramov hrozna na hektár

11. Petit Verdot, Sangiovese

105 hektolitrov na hektár

12. Viognier

109 hektolitrov na hektár

13. Negru de Drăgășani

112 hektolitrov na hektár

14. Cabernet Sauvignon, Malbec, Mourvèdre

115 hektolitrov na hektár

15. Chardonnay, Pinot Gris

122 hektolitrov na hektár

16. Semillon

124 hektolitrov na hektár

17. Muscat Ottonel, Pinot Noir, Syrah, Burgund mare, Băbească Neagră

128 hektolitrov na hektár

18. Sauvignon, Riesling Italian, Riesling de Rhin, Merlot, Fetească Neagră, Fetească Regală, Fetească Albă, Tămâioasă Românească

135 hektolitrov na hektár

19. Traminer roz, Traminer aromat, Crâmpoşie, Columna, Aligoté, Iordană, Aromat de Iaşi, Rkaţiteli

135 hektolitrov na hektár

20. Saint Emilion, Novac, Mamaia, Cristina, Alicante Bouschet

135 hektolitrov na hektár

6. Vymedzená zemepisná oblasť

Župa Constanța

— mesto Murfatlar – Murfatlar, Siminoc,

— obec Valu lui Traian – dedina Valu lui Traian,

— obec Poarta Albă – dediny Poarta Albă a Nazarcea,

— mesto Ovidiu – obec Ovidiu, dedina Poiana,

— obec Ciocârlia – dedina Ciocârlia,

— mesto Medgidia – Medgidia, Remus Opreanu, Valea Dacilor,

— obec Castelu – dediny Castelu, Cuza Vodă, Nisipari,

— obec Siliştea – dedina Siliştea,

— obec Tortoman – dedina Tortoman,

— obec Peştera – dediny Peştera, Ivrinezu Mi,

— obec Mircea Voda – dediny Mircea Voda, Satu Nou, Ţibrinu, Saligny, Stefan cel Mare, Gherghina,

— obec Adamclisi – dediny Adamclisi, Abrud, Haţeg, Urluia, Zorile,

— mesto Cernavodă – obec Cernavodă,

— obec Seimeni – dedina Seimeni, Seimenii Mici,

— obec Rasova – dediny Rasova, Cochirleni,

— obec Mihai Viteazu – dediny Mihai Viteazu, Sinoie,

— obec Istria – dediny Istria, Nuntaşi,

— obec Cogealac – dediny Cogealac, Tariverde, Fântânele,

— mesto Mangalia,

— mesto Hârşova,

— obec Chirnogeni – dedina Chirnogeni,

— obec 23 August – dedina 23 August,

— obec Horia – dediny Horia, Tichileşti,

— obec Crucea – dedina Crucea,

— obec Topalu – dedina Topalu,

— obec Ciobanu – dedina Ciobanu,

— obec Gârliciu – dedina Gârliciu,

— obec Saraiu; – dedina Saraiu,

— obec Cobadin – dedina Viişoara.

Župa Tulcea

— mesto Babadag,

— obec Sarichioi – dediny Enisala, Visterna, Zebil, Sabangia,

— obec Valea Nucarilor – dediny Valea Nucarilor, Agighiol, Iazurile,

— mesto Tulcea,

— obec Ostrov – dediny Ostrov, Piatra,

— obec Somova – dediny Somova, Mineri, Parcheş,

— obec Niculiţel – dedina Niculiţel,

— obec Izvoarele – dediny Izvoarele, Alba,

— obec Valea Teilor – dedina Valea Teilor,

— obec Frecăţei – dediny Teliţa, Poşta,

— obec Isacea,

— obec Luncaviţa – dedina Luncaviţa,

— obec Văcăreni – dedina Văcăreni,

— obec Jijila – dedina Jijila,

— mesto Măcin,

— obec Greci – dedina Greci,

— obec Cerna – dedina Cerna,

— obec Carcaliu – dedina Carcaliu.

7. Hlavné muštové odrody

Alicante Bouschet N – Alicante Henri Bouschet,

Aligoté B – Plant de trois, Plant gris, Vert blanc, Troyen blanc,

Aromat de Iași B,

Burgund Mare N – Grosser Burgunder, Grossburgunder, Blaufrankisch, Kekfrankos, Frankovka, Limberger,

Băbească Neagră N – Grossmuttertraube, Hexentraube, Crăcana, Rară neagră, Căldăruşă, Serecsia,

Cabernet Sauvignon N – Petit Vidure, Bourdeos tinto,

Chardonnay B – Gentil blanc, Pinot blanc Chardonnay,

Columna B,

Cristina N,

Crâmpoşie B,

Fetească albă B – Păsărească albă, Poama Fetei, Mädchentraube, Leanyka, Leanka,

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii,

Fetească regală B – Konigliche Madchentraube, Konigsast, Ktralyleanka, Dănăşană, Galbenă de Ardeal,

Iordană B – Iordovană, Iordan,

Malbec N – Cotes rouges, Pied de Perdrix, Plant d’Arles,

Mamaia N,

Merlot N – Bigney rouge,

Mourvedre N,

Muscat Ottonel B – Muscat Ottonel blanc,

Negru de Drăgăşani N,

Novac N,

Petit Verdot N,

Pinot Gris G – Affumé, Grau Burgunder, Grauburgunder, Grauer Mönch, Pinot cendré, Pinot Grigio, Ruländer,

Pinot Noir N – Blauer Spätburgunder, Burgund mic, Burgunder roter, Klävner Morillon Noir,

Riesling de Rhin B – Weisser Riesling, White Riesling,

Riesling italian B – Olasz Riesling, Olaszriesling, Welschriesling,

Rkatiteli B – Dedali Rkatiteli, Korolioc Rkatiteli,

Saint Emilion B – Trebbiano Toscano, Ugni blanc,

Sangiovese N – Brunello di Montalcino, Morellino,

Sauvignon B – Sauvignon verde,

Syrah N – Shiraz, Petit Syrah,

Semillon B – Semillon blanc,

Traminer Roz Rs – Rosetraminer, Savagnin roz, Gewürztraminer,

Traminer aromat alb B,

Tămâioasă românească B – Rumanische Weihrauchtraube, Tamianka,

Viognier B – Petit Vionnier, Viogne, Galopine, Vugava bijela.

8. Opis súvislostí

8.1. Informácie o zemepisnej oblasti

Oblasť sa nachádza na území s názvom Dobrogea (Dobruža) v juhovýchodnom Rumunsku, ktoré je ohraničené dolným tokom rieky Dunaj (na západe a severe), Čiernym morom (na východe) a bulharskými hranicami (na juhu). Vyznačuje sa terénom, v ktorom prevažujú náhorné plošiny so sprašovým substrátom, a ekologickými, pôdnymi a klimatickými podmienkami, ktoré sa zaraďujú do kategórie stepí a lesostepí. Každá z týchto zložiek pomáha vytvárať ekologické prostredie, ktoré je priaznivé pre pestovanie viniča.

Geologický substrát väčšiny vinohradov pozostáva zo spraše (s hrúbkou 3 – 40 m), ktorá čiastočne prekrýva tvrdé, staré horniny (prepaleozoické, paleozoické, druhohorné a treťohorné), ktoré sú buď autochtónne alebo premiestnené.

Severná Dobruža je prevažne hornatá (vysočina s chránenými údoliami v nadmorskej výške od 100 do 467 m), pričom južná časť oblasti Dobruža má štruktúru náhornej plošiny (pod 200 – 300 m). Tieto dve krajinné oblasti delí široká kopcovitá erózna plošina centrálnej Dobruže (250 – 350 m).

Tento región Rumunska sa vyznačuje najslabšími zrážkami a najväčším nedostatkom podzemnej vody: dostupnosť je nerovnomerná a voda má často vyšší obsah minerálov. Na zmiernenie tejto situácie sa využíva zadržiavanie a zber vody a zavlažovanie.

Typicky kontinentálne podnebie čiastočne zmierňuje blízkosť Čierneho mora, dunajských močiarov a delty Dunaja. Priemerná ročná teplota je okolo 11 °C, pričom teplotné rozpätie medzi priemernou teplotou v januári a priemernou teplotou v júli je často viac ako 25 °C a viac ako 75 °C, ak berieme do úvahy extrémne teploty za niekoľko uplynulých rokov. Priemerný ročný úhrn zrážok často klesne pod 400 mm. Výhodou tejto oblasti sú dobré teplotné podmienky: ide o jeden z najteplejších regiónov Rumunska (intenzita slnečného žiarenia prevyšuje 120 – 125 Kcal/cm2, viac než 2 200 hodín slnečného svitu a súčet priemerných denných teplôt dosahuje 4 000 – 4 200 °C/rok), čo zabezpečuje dozrievanie a niekedy aj prezretie hrozna.

Vo vinohradníckych oblastiach dominujú zonálne pôdy: stepné molisoly (kastanozeme a černozeme) a lesostepné molisoly (vápenaté černozeme a zriedkavejšie ílovité iluviálne černozeme, rendzina a šedozeme) väčšinou vytvorené na sprašovom substráte.

8.2. Podrobnosti o výrobku

Vína s CHZO „Colinele Dobrogei“ môžu byť biele, červené alebo ružové.

Biele a ružové vína majú priezračný vzhľad, zelenožltú až zlatožltú farbu alebo bledo či stredne lososovo ružovú farbu a zamatovú chuť.

Pokiaľ ide o vôňu a chuť, prevládajú kvetinové tóny. Vína majú vysoký obsah cukrov, majú plnú chuť s tónmi medu, ruží a citrusov v prípade aromatických odrôd a niekedy včelieho plástu v prípade vyzretých vín vyrobených z aromatických odrôd.

Červené vína sú zamatové a majú rubínovočervenú, granátovú, purpurovočervenú alebo tmavočervenú farbu.

Vôňa a chuť sa vyznačujú čerstvými arómami zrelých lesných plodov s náznakom sušených sliviek, zamatové a mastné, sprevádzanými arómami čerstvých malín, červených ríbezlí, brusníc, černíc a čučoriedok. Vína majú tanínovú štruktúru a charakter, buket čučoriedok a klinčekov, niekedy sú výrazne korenisté a krátke dozrievanie im dodáva vanilkové arómy. Sú vhodné na vyzrievanie v dubových sudoch.

8.3. Príčinný vzťah

Vínam s CHZO „Colinele Dobrogei“ dodáva ich špecifickosť mušt použitý na ich výrobu. Dané odrody viniča sa pestujú na miestach s veľkým množstvom slnečného žiarenia – teplotné podmienky patria medzi najteplejšie v Rumunsku – a s nízkymi zrážkami. Tieto faktory prispievajú k dobrému vyzrievaniu hrozna, vďaka čomu vzniká mušt s vysokým obsahom cukrov. V tejto oblasti je cítiť vplyv mora. Priaznivo vplýva najmä na jeseň, lebo pôsobí ako regulátor teploty. Na oblasť Cernavodă silne pôsobí prítomnosť Dunaja, a to najmä na vinohrady, ktoré sú k nemu najbližšie. Pôda bohatá na uhličitan vápenatý je dôležitým faktorom vplývajúcim na kvalitu vína. Na kvalitu vín majú priaznivý vplyv neďaleké jazerá Razin a Sinoe a pôdy vhodné na pestovanie vín. Vína majú vyvážený obsah alkoholu a kyslosti a dobre vyjadrené organoleptické vlastnosti (kvety/lesné plody, korenisté tóny).

9. Iné základné požiadavky (balenie, označovanie, iné požiadavky)

Podmienky vzťahujúce sa na konečný výrobok

Právny rámec:

vnútroštátne právne predpisy

Druh ďalšej podmienky:

výnimka týkajúca sa výroby vo vymedzenej zemepisnej oblasti

Opis podmienky:

Vína možno upravovať a fľašovať mimo oblasti, v ktorej sa vypestovalo hrozno, pod podmienkou, že o tom budú riadne informované príslušné orgány.

Tieto postupy sa môžu vykonávať v rámci tej istej administratívnej jednotky, v rámci susednej administratívnej jednotky alebo v susedných oblastiach so zemepisným označením.

V takomto prípade musí byť náležite na etikete uvedený výrobca alebo spoločnosť, ktorá zabezpečila fľašovanie, a miesto fľašovania.

Pokiaľ ide o fľašovanie a vzhľadom na komerčný dopyt na trhu EÚ a na vývoznom trhu, sa povoľuje predaj nebalených vín s CHZO „Colinele Dobrogei“.

Orgány musia byť o takýchto zásielkach nebalených vín informované prostredníctvom miestnych inšpekčných služieb. K zásielkam nebalených vín musí byť priložená potrebná dokumentácia, ako aj certifikát potvrdzujúci právo používať chránené označenie a uvádzať víno na trh.

Odkaz na špecifikáciu výrobku

https://www.onvpv.ro/sites/default/files/caiet_de_sarcini_ig_colinele_dobrogei_modif_cf_notificarii_1797_din_05.08.2016_cerere_3_2021_modif_anterioare_no_track_changes.pdf

(1) Ú. v. EÚ L 9, 11.1.2019, s. 2